**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

21. októbra 2016

**Návrh**

**na schválenie spoločných priorít Bratislavského samosprávneho kraja, župy Győr-Moson-Sopron a župy Komárom-Esztergom v rámci 1. výzvy Programu cezhraničnej spolupráce Interreg V-A Slovensko – Maďarsko 2014-2020: projekty „Kultúrno-spoločenské centrum SK-HU“, „Objavte Malý a Mošonský Dunaj na bicykli a na člne“ a „SACRA VELO“**

Materiál predkladá: Materiál obsahuje:

Ing. Pavol Frešo 1. Návrh uznesenia

Predseda Bratislavského 2. Dôvodová správa

Samosprávneho kraja

Zodpovední:

Mgr. Barbora Lukáčová

riaditeľka Odboru stratégie, územného rozvoja a riadenia projektov

Spracovatelia:

Mgr. Martin Hakel, BA

vedúci Oddelenia stratégie a územného rozvoja

Mgr. Pavol Stano

referent Oddelenia stratégie a územného rozvoja

Bratislava

Október 2016Návrh uznesenia

**UZNESENIE č. ....... / 2016**

zo dňa 21.10.2016

Zastupiteľstvo Bratislavského samosprávneho kraja po prerokovaní materiálu

1. **s c h v a ľ u j e**

spoločné priority Bratislavského samosprávneho kraja, župy Győr-Moson-Sopron a župy Komárom-Esztergom v rámci 1. výzvy Programu cezhraničnej spolupráce Interreg V-A Slovensko – Maďarsko 2014-2020: projekty „Kultúrno-spoločenské centrum SK-HU“, „Objavte Malý a Mošonský Dunaj na bicykli a na člne“ a „SACRA VELO“.

1. **s p l n o m o c ň u j e**

predsedu Bratislavského samosprávneho kraja na presadzovanie prioritných projektov Bratislavského samosprávneho kraja, župy Győr-Moson-Sopron a župy Komárom-Esztergom na Monitorovacom výbore Programu cezhraničnej spolupráce Interreg V-A Slovensko – Maďarsko 2014-2020.

T: 30.06.2017

**D ô v o d o v á s p r á v a**

Predseda Bratislavského samosprávneho kraja (BSK) Pavol Frešo, podpredsedníčka BSK Gabriella Németh a predsedníčka komisie európskych záležitostí, regionálnej spolupráce a cestovného ruchu Tatiana Mikušová sa dňa 18.10.2016 stretli na pracovnom rokovaní so županom Győr-Moson-Sopron pán Zoltánom Némethom a s pánom Györgyom Popovicsom, županom Komárom-Esztergom župy. **Hlavnou témou stretnutia bolo predstavenie predkladaných projektov jednotlivých žúp v rámci aktuálnej výzvy Programu cezhraničnej spolupráce** **Interreg V-A Slovensko – Maďarsko 2014-2020** (Interreg V-A SK-HU 14-20)**.**

**Výsledkom trilaterálneho rokovania bola zhoda partnerov na podpore nasledujúcich  troch spoločných projektoch:**

**1/„Kultúrno-spoločenské centrum SK-HU“,**

**2/„Objavte Malý a Mošonský Dunaj na bicykli a na člne“ ,**

**3/„SACRA VELO“.**

**Partneri sa taktiež uzhodli na spoločnom presadzovaní definovaných prioritných projektov na Monitorovacom výbore programu Interreg V-A SK-HU 14-20.**

**Projekt „Kultúrno-spoločenské centrum SK-HU“**, realizovaný v rámci prioritnej osi 1 špecifický cieľ 1.1 programu Interreg V-A SK-HU 14-20, je zameraný na zvýšenie atraktívnosti a návštevnosti regiónu Podunajska, kde sa **nevyužívané sakrálne národné kultúrne pamiatky zapísane v zozname národných kultúrnych pamiatok na Slovensku a v Maďarsku stanú multikultúrnymi centrami pre organizáciu kultúrno-spoločenských podujatí**. Centrami sa vyplní nedostatočný priestor pre mladých umelcov v cezhraničnom území na celoročnú prezentáciu multižánrového umenia. Okrem nájdenia nového využitia sakrálnym pamiatkam židovskej kultúry sa zabezpečí záchrana hodnôt židovskej kultúry a **prispeje aj k celospoločenskému porozumeniu medzi majoritným obyvateľstvom a menšinovou kultúrou**, ktorá bola v minulosti prirodzená na spoločnom území. V spojitosti s miestnymi kultúrnymi a environmentálnymi danosťami regiónov sa prispeje k zvýšeniu návštevnosti našich regiónov a zároveň sa podporí cezhraničný kultúrny turizmus a miestna ekonomika. Pilotné aktivity 5 partnerov projektu sú zamerané na záchranu a transformáciu nevyužívaných sakrálnych národných kultúrnych pamiatok a to **synagógy v meste Senec a Pannonhalma** ako aj čiastočnej obnovy **synagógy, múzea a cintorína** (Menház) **v meste Győr**. Zároveň sa vytvorí v spolupráci so židovskom obcou stála expozícia ich kultúry. Cez rôzne spoločné konferencie, putovné výstavy, workshopy, festivaly ako aj koncerty mladých umelcov sa zvýši počet návštevníkov v daných mestách a regiónoch.  Benefity projektu budú využívať miestni obyvatelia, zahraniční turisti, podnikatelia, umelecké súbory či školy.

Pre vytvorenie celoročnej cezhraničnej ponuky v oblasti kultúrneho turizmu je cezhraničná spolupráca  priam nevyhnutná. Vytvorené multikultúrne centrá budú zároveň dopĺňať a rozširovať ponuku v rámci pripravovanej novej cezhraničnej turistickej destinácii „Vnútrozemská delta Dunaja“ pokrývajúca územie 5 slovensko-maďarských žúp. Dĺžka projektu je 36 mesiacov pri celkovom **rozpočte 2 989 645,45 EUR**. **Zastupiteľstvo BSK schválilo vstup BSK do projektu Uznesením č. 32 / 2016 z dňa 22.4.2016.**

**Projekt „Objavte Malý a Mošonský Dunaj na bicykli a na člne“**, realizovaný v rámci programu Interreg V-A SK-HU 14-20, prioritnej osi 1 „Príroda a kultúra”, špecifického cieľa 1.1 “Zvýšenie atraktivity pohraničnej oblasti”, sa zameria na **využitie bohatého prírodného a kultúrneho dedičstva** cezhraničného územia a vytvorenie unikátnej atraktívnej a konkurencieschopnej európskej **turistickej destinácie** „**Vnútrozemská delta Dunaja**“, ktorá prispeje k zvýšeniu atraktívnosti a návštevnosti cezhraničného regiónu podunajskej oblasti. Aktivity 9-tich partnerov v projekte, pokrývajúce potreby 30 obcí **na území 5 krajov**, sú zamerané na dosiahnutie ucelenej cezhraničnej destinácie poskytujúcej služby v oblasti turizmu, kultúry, relaxu a športu na území medzi a pozdĺž riek Malý a Mošonský Dunaj vrátane hlavného toku Dunaja. Územie je špecifické fenoménom vody, kde všetky tri rieky vytvárajú najrozsiahlejšiu vnútrozemskú deltu v Európe. Splavy a cykloturistika v spojení s kultúrou a gastronómiou Veľkého a Malého Žitného ostrova sú základom pre rozvoj spoločnej turistickej destinácie, ktorá spoji doteraz len lokálne pôsobiace subjekty cestovného ruchu a tak dokáže konkurovať aj iným európskym destináciám. V rámci projektu bude dobudovaná rekreačná vodácka a cykloturistická infraštruktúra na viac ako 30 miestach na Slovensku a v Maďarsku, bude zrekonštruovaný skanzen s vodným mlynom v Jelke, postavené Centrum vodáckej turistiky v Šamoríne, založené Korzo v Zálesí a vytvorí sa stratégia cezhraničnej destinácie vrátane zavedenia samostatnej marketingovej značky. Vytvorenie, dlhodobé rozvíjanie a propagácia spoločnej cezhraničnej destinácie bude dosiahnuté vďaka spolupráci viacerých aktérov destinačného manažmentu na obidvoch stranách hranice ako aj vďaka priamo alebo nepriamo finančne podporovaným aktivitám zo strany slovenských a maďarských samospráv. Dĺžka projektu je 24 mesiacov pri celkovom **rozpočte 2 999 708,06 EUR**. **Zastupiteľstvo schválilo vstup BSK do projektu Uznesením č. 33 / 2016 z dňa 22.4.2016.**

**Cieľom projektu „SACRA VELO“**, realizovaného v rámci prioritnej osi 1 špecifický cieľ 1.1 programu Interreg V-A SK-HU 14-20, je vytvoriť nový a unikátny cezhraničný produkt cestovného ruchu pomocou **prezentácie bohatého kultúrneho, sakrálneho a prírodného dedičstva na území 4 žúp** pozdĺž rieky Dunaj na maďarsko-slovenskej hranici (Bratislavská župa, Trnavská župa, župa Győr-Moson-Sopron a župa Komárom-Esztergom). Projekt inovatívnym spôsobom zlučuje prvky cirkevného a aktívneho turizmu, s dosahom na širokú vrstvu ako na lokálnej a regionálnej tak aj na medzinárodnej úrovni. **Sieť pútnických trás** pre cyklistov sa výborne napája na existujúce **medzinárodné EuroVelo cyklotrasy**. Projekt SACRA VELO podporuje atraktivitu cezhraničného územia pomocou rozvoja cyklotrás (vyznačením stoviek kilometrov bezpečných cyklotrás), výstavbou cyklocentier v obciach Szil (HU) a Báč (SK) a prepojením sakrálnych pamiatok na území žúp Győr-Moson-Sopron a Komárom-Esztergom, Trnavského a Bratislavského samosprávneho kraja ako aj prezentáciu atraktivít územia tradičnými i najmodernejšími metódami (mobilná aplikácia, webová stránka), ktoré budú k dispozícii  pútnikom na bicykli a turistom pri vyhľadávaní pamiatok. Súčasné trendy v Európe stále viac využívajú kombinované a alternatívne ekologické spôsoby dopravy v cestovnom ruchu, ku ktorým sa postupne prispôsobuje celá sieť služieb v CR. Práve tento potenciál chceme v projekte využiť, sceliť a propagovať ako spoločný názor uvedomelých, ekologicky zmýšľajúcich, moderných európskych regiónov. Dĺžka projektu je 30 mesiacov pri celkovom **rozpočte 3 milióny EUR**. **Zastupiteľstvo BSK schválilo vstup BSK do projektu Uznesením č. 66 / 2016 z dňa 24.6.2016.**

**Všetky spomenuté projekty jednoznačne prispievajú k trvaloudržateľnému rozvoju cezhraničného podunajského priestoru, prostredníctvom vytvárania produktov v oblasti ekoturizmu a vodáckeho turizmu ako aj tvorby novej ponuky kultúrneho vyžitia.**